
        REPUBLIKA HRVATSKA
        Općinski sud u Vukovaru
     Vukovar, Županijska ul. br. 31
Poslovni broj: P Ob-74/2021-45

U   I M E    R E P U B L I K E    H R V A T S K E
P  R  E  S  U  D  A   

Općinski sud u Vukovaru po sucu pojedincu Sanji Vrabec-Vrančić, u građansko-pravnoj stvari tužiteljice M. F. iz V…, OIB ..., koju zastupa punomoćnik V. Š. odvjetnica u V. protiv tuženika Z. F. iz V…, OIB ..., kojega zastupa punomoćnik K. G odvjetnik u Ž, radi utvrđenja bračne stečevine i isplate, nakon zaključene javne glavne rasprave održane 9. listopada 2026. u nazočnosti punomoćnika tužiteljice i punomoćnika tuženika, na temelju čl. 335. ZPP-a, 13. studenog 2026. 

p r e s u d i o    j e
 	
I.Utvrđuje se da je 2/8 dijela nekretnine upisane u zk.ul.br. ... k.o. V. u kojemu je upisana nekretnina koja se sastoji od kč.br. ... kuća i dvorište u V. sa 708 m2 bračna stečevina tužiteljice M. F., OIB ... i tuženika Z. F., OIB ... na kojoj su oni suvlasnici u jednakim dijelovima, što je tuženik dužan priznati i trpjeti upis tužiteljičinog prava vlasništva opisane nekretnine na način da tužiteljica M. F., OIB ..., bude upisana suvlasnicom u 1/8 dijela cijele opisane nekretnine koja je u vlasništvu tuženika.
II.Tužbeni zahtjev tužiteljice M. F., OIB ..., kojim traži utvrđenje da su bračna stečevina tužiteljice i tuženika nekretnine upisane u zk.ul.br. ... k.o. V. u kojemu je upisana nekretnina koja se sastoji od kč.br. ... oranica M. sa 25805 m2, kč.br. ... oranica E. sa 9745 m2, kč.br. ... oranica E. sa 14979 m2, kč.br. ... oranica E. sa 9661 m2, kč.br. ... oranica E. sa 6715 m2, kč.br. ... oranica E. sa 6599 m2, upisane u zk.ul.br. ... k.o. V. u kojemu je upisana nekretnina koja se sastoji od kč.br. ... šuma E. sa 10169 m2 i kč.br. ... oranica P. sa 35083 m2, , upisane u zk.ul.br. ... k.o. S. u kojemu je upisana nekretnina koja se sastoji od kč.br. ... oranica K. sa 190062 m2 i nekretnina upisana  u zk.ul.br. ... katastarska općina ... K. u kojemu je upisana nekretnina koja se sastoji od kč.br. .../15 u naravi šuma sa 450 m2 i 450/5396 dijela nekretnine upisane u zk.ul.br. ... katastarska općina ... K. koja se sastoji od kč.br. .../167 u naravi put sa 693 m2, da je tuženik to dužan priznati i trpjeti uknjižbu prava vlasništva tužiteljici u ½ dijela na navedenim nekretninama jer će u protivnom istu ispravu zamijeniti ova presuda, te da se stoga nalaže zemljišnoknjižnom odjelu Općinskog suda u V., Stalna služba Ž. i Zemljišnoknjižnom odjelu Općinskog suda u P.-P. da je po pravomoćnosti provede sve u roku od 15 dana pod prijetnjom ovrhe bračna stečevina tužiteljice i tuženika što je tuženik dužan priznati- odbija se u cijelosti kao neosnovan.
III. Tužbeni zahtjev tužiteljice M. F., OIB ..., kojim traži utvrđenje da je bračna stečevina tužiteljice i tuženika pokretnina traktor marke J. D., broja šasije … i predaju ½ dijela te pokretnine-odbija se kao neosnovan.
IV. Nalaže se tuženiku Z. F. OIB ... predati tužiteljici M. F., OIB ... ½ dijela pokretnina označenih kao motor skuter, br. šasije …, godina proizvodnje 2010. boja crveno siva, tanjurača, plug, kultivator, sijačica za soju, sjetvospremač, traktorska prikolica C…z…, tip vozila KMLK boja crvena broj šasija …, godina proizvodnje …. nosivost 4000 kg, rasipač i prskalica  800 lit /12 m, u roku od 15 (petnaest) dana.
V. Odbija se kao neosnovan tužbeni zahtjev tužiteljice da joj tuženik umjesto predaje u posjed  ½ dijela  svih pokretnina koje su obuhvaćene tužbom isplati novčani iznos od 170.785,60 kuna, što je sada 22.667,06 eura, sa zakonskim zateznim kamatama tekućim od podnošenja tužbe sudu do isplate.
VI. Svaka stranka snosi svoje troškove proistekle za nju vođenjem ovog parničnog postupka.

Obrazloženje
1.Tužiteljica je kod ovoga suda 20. srpnja 2017. protiv tuženika podnijela tužbu radi utvrđenja bračne stečevine i isplate.
1.1. U tužbi tvrdi da su tuženik i ona bračni drugovi koji su u bračnoj zajednici živjeli od …. godine kada su zaključili brak, da je tijekom njihove bračne zajednice rođeno troje djece koja su još sva maloljetna i to kćeri B. i N., te sin F., da je tijekom trajanja bračne zajednice došlo do teškog i trajnog poremećaja bračnih odnosa tužiteljice i tuženika te da je zbog nasilja u obitelji u ožujku …. njihova bračna zajednica prekinuta.
1.2. Navodi u tužbi i da odmah nakon zaključenja bračne zajednice su parnične stranke počele živjeti u nekretnini koja je bila u vlasništvu tuženika a sastojala se od poslovnog prostora u donjem dijelu  i katnog dijela u kojemu su bili dnevni boravak, kuhinja, soba i kupaonica, da su nakon toga u navedenoj nekretnini parnične stranke nadogradile ovu obiteljsku kuću tako što su sagradile dnevni boravak, kuhinju i kupaonicu, spavaću sobu i naprijed terasu i tako izmijenili dotadašnji izgled kuće kao što su nadogradili i postojeću dvorišnu zgradu u dvorištu, te da su sve to izgradili novčanim sredstvima koja su dobili u svatovima i iznos kojih je tužiteljici nepoznat jer je novčana sredstva zadržao sam tuženik i tim sredstvima upravljao, a da je tužiteljica od zaključenja braka zajedno sa tuženikom radila u njegovom OPG-u, primala osobni dohodak, rađala djecu i brinula o djeci, radila na njivi i oko kuće i svega ostaloga što je potrebno te se brinula o obradi zemlje koju su imali.
1.3. Tužiteljica navodi da su za vrijeme trajanja bračne zajednice tuženik i ona kupovali zemlju te tako stekli i nekretnine upisane u zk.ul.br. ..., zk.ul.br. ..., zk.ul.br. ... i zk. ul.br. ... sve k.o. V., kao i upisane u zk.ul.br. ... k.o. S. i upisane u zk.u.br. ... i zk.ul.br. ... k.o. K., te pokretnine opisane u tužbi kao motor skuter, br. šasije … godina proizvodnje 2010. boja crveno siva, tanjurača, plug, kultivator, sijačica za soju, sjetvospremač, traktorska prikolica C…z…, tip vozila KMLK boja crvena broj šasija …, godina proizvodnje …. nosivost 4000 kg, rasipač i prskalica  800 lit /12 m, traktor J. D. i automobil marke M. te sijačica za pšenicu, tako da svojom tužbom traži utvrđenje da su sve te nekretnine i pokretnine tuženikova i njezina bračna stečevina, te da se utvrdi da je ona suvlasnica istih u ½ dijela što je tuženik dužan priznati i trpjeti upis njezinog prava vlasništva u zemljišnoj knjizi odnosno izdati tužiteljici ispravu podobnu za upis tog njezinog prava u zemljišnoj knjizi, kao i predaju ½ dijela opisanih pokretnina odnosno isplatu novčane protuvrijednosti tih pokretnina koju je označila iznosom od 170.785,60 kuna, potražujući od tuženika i kamatu na taj iznos od dana podnošenja tužbe sudu do isplate i naknadu parničnih troškova.
	2. Istovremeno je tužiteljica predložila i da sud odredi zabilježbu ovoga spora, te je sud rješenjem br. POb-…. odredio zabilježbu ovoga spora u zk.ul.br. ..., ..., i ... sve u k.o. V. i u zk.ul.br. ... k.o. S., te Rješenjem POb-… od …. odredio zabilježbu ovoga spora u zemljišnoj knjizi za k.o. K. zk.ul.br. ... kč.br. .../… i 450/5396 dijela kč.br. .../… upisane u zk.ul.br. ... k.o. K., koje su  u vlasništvu odnosno suvlasništvu tuženika.
3. Tuženik se u odgovoru na tužbu protivi tužbi i tužbenom zahtjevu u odnosu na nekretnine upisane u zk.ul.br. ... k.o. V., kč.br. ... kuća i dvorište u Vrbanji sa 908 m2 navodeći da opisana imovina predstavlja posebnu imovinu tuženika, te da dograđivanjem odnosno nadogradnjom i preuređenjem tuđih zgrada se ne može steći vlasništvo kako je to određeno odredbom čl. 156. Zakona o vlasništvu i drugim stvarnim pravima, kao što se protivi i tužbenom zahtjevu tužiteljice u odnosu na nekretnine upisane u zk.ul.br. ..., ... obje k.o. V., te u odnosu na nekretnine upisane u zk.ul.br. ... k.o. S. s obzirom da je ove nekretnine tuženik stekao u samovlasništvo nakon provedenih javnih natječaja sukladno uvjetima propisanim u čl. 23. i 26. Zakona o poljoprivrednom zemljištu, te da je nekretnine stekao po povlaštenom uvjetima te su ove nekretnine njegova posebna imovina a nikako bračna stečevina njega i tužiteljice, kao i da je na istim upisana i zabrana otuđenja i opterećenja na deset godina.
3.1. Tuženik se protivi i navodu tužiteljice da je nekretnina kupljena u k.o. M. (Pula), koja je kasnije određena kao nekretnine u k.o. K., bračna stečevina, kao što se protivi i zahtjevu da bi osobno vozilo M. te traktor J. D. bili bračna stečevina s obzirom da je osobni automobil M. stečen na temelju darovnog ugovora koji je tuženik sklopio s njegovim ocem V.F., a da je opisani traktor također tuženikova vlastita imovina jer je za kupovinu toga traktora dobio novac na temelju ugovora o odricanju od nasljedstva od … koji je ugovor sklopio sa svojim roditeljima i bratom, dok sijačica za pšenicu ne može predstavljati predmet tužbenog zahtjeva jer je prodana  za vrijeme trajanja braka prije tri do četiri godine protiveći se i  zahtjevu za isplatu u tužbi navedenog novčanog iznosa kao vrijednosti u tužbi opisanih pokretnina.
3.2. No, u odnosu na te pokretnine, osim upisanog osobnog automobila, traktora i sijačice za pšenicu, kao i u odnosu na nekretnine upisane u zk.ul.br. ... k.o. V. kč.br. ... oranica E. sa 3693 m2 tuženik se ne protivi postavljenom tužbenom zahtjevu tužiteljice kojim traži utvrđenje da su opisane pokretnine i nekretnina bračna stečevina, te da se utvrdi da je tužiteljica suvlasnica tih stvari u ½ dijela.  

4. Navodima odgovora na tužbu koji su u suprotnostima sa navodima tužbe tužiteljica se protivila predlažući da sud izvede dokaz vještačenjem na okolnost sadašnje vrijednosti nekretnine koja u naravi predstavlja kuću, vrijednost objekta na dan zaključenja kupoprodajnog ugovora, vrijednost izvedenih radova na toj nekretnini te nakon sačinjenja ugovora te sve staviti u omjer kako bi se utvrdio dio koji pripada tužiteljici, a koji tuženiku s obzirom da su stranke za vrijeme trajanja bračne zajednice ostvarivale prihode koji su zajednički prihodi njihovog obiteljskog kućanstva.

5. Nakon što je sud proveo dokazni postupa tijekom kojega je izveo dokaze pregledom i čitanjem vjenčanog lista (list spisa 7), rodnog lista na ime B. F., na ime F. F. i na ime N. F. (list spisa 8-10), otpremnice dokaza o izvršenom plaćanju, testni izvještaj, račun i otpremnica, račun  (list spisa 11-17), izvadaka o stanju i prometu po računu (list spisa 18-24), izvadaka iz zemljišne knjige za nekretnine upisane u zk.ul.br. ..., ..., ..., sve u k.o. V. (list spisa 25-29) i izvadak iz zemljišne knjige za nekretnine upisane u zk.ul.br. ... k.o. S. (list spisa 30-31), kupoprodajnog ugovora od 6. srpnja 1994. (list spisa 43-44), građevne dozvole od 16. travnja 1999. (list spisa 46), uporabne dozvole od 8. lipnja 1999. (list spisa 47), glavnog projekta poslovne građevine s rekonstrukcija postojeće stambene zgrade (list spisa 48-50), ugovora o zakupu lokala (list spisa 51), ugovora o najmu lokala (list spisa 52), aneksa ugovora o najmu lokala od 1. kolovoza 2007. (list spisa 53), ugovora o odricanju od nasljedstva od 28. travnja 2015. (list spisa 54-55), potvrde Općine V. od 6. rujna 2017. (list spisa 56), potvrde Ureda za obranu Ž. od 8. srpnja 2005. (list spisa 60), potvrde o vlasništvu udjela i zahtjeva za prodaju udjela (list spisa 61-62), ugovora o darovanju motornog vozila od 17. studenog 2015. (list spisa 64), presude Prekršajnog suda u Ž. od 13. travnja 2015. (list spisa 74-75), rješenja istoga suda od 5. travnja 2015. (list spisa 76-77), rješenja ovoga suda stalna služba u Ž. br. POb-122/17 od 23. lipnja 2017. (list spisa 78-80), obavijesti Općinskog državnog odvjetništva u Vukovaru od 8. svibnja 2017.  (list spisa 84), izvatka iz zemljišne knjige za nekretnine upisane u zk.ul.br. ... k.o. K. i zk.ul.br. ... k.o. K. (list spisa 85-87), povijesnog prikaza zk.ul.br. ... (list spisa 88-91) i zk.ul.br. 1882 (list spisa 92), uvjerenja od 25. rujna 2017. (list spisa 94), uvjerenja Agencije za plaćanje u poljoprivredi… od 13. rujna 2017. (list spisa 95), izvatka o stanju i prometu po računu (list spisa 98-104) te otpremnica i  izdatnica br. 12/14, 9/14, 03/13, 1/14, 19/14, 9/14, 16/14, 22/14, 12/13, 15/13, 23/13, 11/13, 4/13, 6/13, 13/13, 20/13, s prilozima ispisanim rukom (list spisa 105-118), kartice računa (list spisa 130-135), te je izveo dokaz saslušanjem  svjedoka J. Š. Z. F., M. .I., F. T., D. P., F. B. P. (list spisa 137-139), tuženika kako parnične stranke (list spisa 140-141), te tužiteljice kao parnične stranke (list spisa 146-148), sud je presudom poslovni broj 5. P Ob-… od …. utvrdio da je nekretnina upisana u zk. ul. br. ... k.o. V. bračna stečevina tužiteljice i tuženika, što je tuženik dužan priznati i trpjeti upis tužiteljičinog prava vlasništva u ½ dijela te nekretnine u ½ dijela (st. I. presude), utvrdio da su pokretnine opisan u st. II te presude brane stečevina tužiteljice i tuženika i suvlasništvo tužiteljice u ½ dijela što je tuženik dužan priznati, te je odbio tužbeni zahtjev tužiteljice kojim je tražila utvrđenje da su preostale u tužbi opisan nekretnine njezina i tuženikova bračna stečevina, što da je tuženik dužan priznati i trpjeti uknjižbu prava vlasništva tužiteljice na tim nekretninama u ½ dijela, da se nalaže nadležni sudovima kod kojih se vode zemljišne knjige za te nekretnine provedba presude kojom se to suvlasništvo tužiteljice utvrđuje, kao i tužbeni zahtjev na utvrđenje da je traktor J. D. i sijačica za pšenicu bračna stečevina tužiteljice i tuženika što a je tuženi dužan priznati (st. III. te presude), odbijen je  tužbeni zahtjev tužiteljice kojim traži od tuženika predaju ½ dijela svih naprijed o navedenih pokretnina ili isplatu protuvrijednosti ½ dijela tih nekretnina označeno iznosom od 170.785,60 kuna, sa zateznim kamatama iz čl. 29. Zakona o obveznim odnosima tekućim od podnošenja tužbe sudu do isplate (st. IV. te presude), te je odlučeno da svaka stranka snosi svoje troškove proistekle za nju vođenjem ovog parničnog postupka (st. V.).

6. Protiv te presude pravovremenu žalbu podnijela je tužiteljica te je Županijski sud u Z. presudom i rješenjem  poslovni broj 67 Gž Ob-… od ….  tu žalbu kao djelomično  osnovanu odbi i potvrdi opisanu presudu pod toč. III. U dijelu kojim je odbijen tužbeni zahtjev za utvrđenje da se bračna stečevina tužiteljice i tuženika automobil marke M. i sijačica za pšenicu te da je tužiteljica suvlasnica istog u ½ dijela,  te je ukinuo  opisanu presudu  u preostalom dijelu pod t. III. Izreke pod. toč. IV izreke i pod toč. V. izreke te vratio ovom sudu na ponovno suđenje uz uputu da je  potrebno utvrditi jer dogradnjom kuće došlo do p bitne promjene u stanju  i vrijednosti posebne imovine tuženika, kolika je vrijednost tih radova i  kojim su sredstvima ti radovi plaćeni, koje je povlastice  temeljem osobnog prava  i koje je to osobno pravo koje je tuženi koristio  prigodom stjecanja  na temelju kupoprodaje  nekretnina ili je temelj stjecanja bio njegov rad odnosno je li mu taj status omogućio kupovinu nekretnina po povlaštenim uvjetima i povlaštenom određivanju cijene, te utvrditi iznos kupoprodajne cijene za opisane nekretnine  koji je plaćen za vrijeme trajanja bračne zajednice  kao i utvrditi  za koju je cijenu kupljena imovina koja se sastoji od nekretnina u k.o. K. i traktor J. d..

7. U ponovljenom postupku sud je izveo naprijed navedene dokaze, te je izveo i dokaz pregledom i čitanjem izvadaka iz zemljišnih knjiga (stanica spisa 211-218), Presude i rješenja Općinskog suda u V. Stalna služba u Ž. od 30. siječnja 2018. (stanica spisa 219-227) i dopunske presude istog suda (stanica spisa 229-230), poreznog rješenja od 7. lipnja 2002., ugovora  o iznajmljivanju poljoprivrednog zemljišta, izvatka iz zemljišne knjige (stanica spisa 241-246), potvrde od 3. veljače 2023. i od 6. rujna 2017., uvjerenja od 13. rujna 2017., potvrde od 8. srpnja 2005., (stanica spisa 246-249), dokumentacije za prikupljanje ponuda za natječaju za nekretnine  u k.o. V. na kojemu je sudjelovao tuženik i izabran kao najbolji ponuđač (stanica spisa 250-270), kartice kupca Z. F. izdana od Općine V. (stranica spisa 271-276), izvatka o stanju i prometu po računu F. poljoprivrednog obrta (stranica spisa 277-288), ugovora o odricanju od nasljedstva (stanica spisa 289-291),  dokaza o izvršenom plaćanju (stranica spisa 292-293), prikaza primitaka po kupcima (stanica spisa 294-300), ugovora o najmu lokala od 7. veljače 2007., ugovor o zakupu lokala od 9. srpnja 2002., aneksa ugovora o najmu lokala od 1. kolovoza 2007.  (stranica spisa 301-306), rješenja donesenog u predmetu Općinskog suda u V. Stalne službe u Ž. P Ob-… (stranica spisa 307-315), ugovora o posredničkoj prodaji br.53/06 od 21. lipnja 2006. (stranica spisa 316-317)., vještačenja prihoda isplaćenog iznosa do 6. prosinca 2004.  po provedeno financijsko-knjigovodstvenom vještačenju (stanica spisa 344-356), ispisa transakcija (stanica spisa 369-378), dopune financijsko-knjigovodstvenog vještačenja (stanica spisa 381-385), elaborata-procjembenog elaborata o tržišnoj vrijednosti nekretnine od 2. prosinca 2015. nakon provedenog građevinskog vještačenja (stanica  spisa ...-421), rješenja Općinskog suda u P.-P.poslovni broj Z-… od …. i rješenja Općinskog suda u V. Stalne službe u O. poslovni broj Z-… od …. (stranica spisa 430-432), izvadaka iz zemljišnih knjiga (stanica spisa 452-461), kao što je saslušao i stalnog sudskog vještaka S. Ž. (stanica spisa 435-436) i stalnog sudskog vještaka D. D. (stranica spisa 464-465).

7.1. Iz vjenčanog lista, rodnog lista na ime B. F., na ime F. F. i na ime N. F. utvrđeno je da su tužiteljica i tuženik bračni drugovi koji su brak sklopili …. u V., te da je činjenica sklapanja toga braka upisana u matici vjenčanih matičnog područja V. za godinu … pod rednim br. … te da su roditelji zajedničke djece B. F., rođene …. u V., F. F. rođenog …. u V. i N. F. rođene …. u V., kao i da su sva njihova zajednička djeca još uvijek maloljetna. 
7.2. Iz otpremnice dokaza o izvršenom plaćanju, testnog izvještaja, računa i otpremnice, računa utvrđeno je da je Z. F. kao vlasnik kupio prskalicu, špricu, traktorsku prikolicu i moped, postojanje kojih pokretnina među parničnim strankama nije sporno kao što nije sporno niti da su ove pokretnine stečene za vrijeme trajanja njihove bračne zajednice i plaćene sredstvima koje su ostvarili tužiteljica i tuženik radeći u toj bračnoj zajednici.
7.3. Iz univerzalnih naloga za plaćanje utvrđeno je da je poljoprivredni obrt F. vlasnik Z. F. V. M. F. isplatio plaću za mjesec veljaču i ožujak 2013. svaki u iznosu od 2.251,20 kuna.
7.4. Iz izvadaka o stanju i prometu po računu vidljivo je stanje prometa po računu Poljoprivrednog obrta F. iz V. na dan 10. kolovoza 2011., 19. kolovoza 2011., 24. kolovoza 2011., i 1. rujna 2011., zatim 7. rujna 2011., 9. rujna 2011. i 27. rujna 2011., u ožujku 2016., veljači 2015., u rujnu 2013., kolovozu 2012..
7.5. Iz izvadaka iz zemljišne knjige za nekretnine upisane u zk.ul.br. ..., ..., ..., sve u k.o. V. i izvadak iz zemljišne knjige za nekretnine upisane u zk.ul.br. ... k.o. S. utvrđeno je da je tuženik upisan vlasnikom nekretnine upisane u zk.ul.br. ... k.o. V. koja se sastoji od kč.br. ... kuća i dvorište u V. sa 708 m2; da je tuženik upisan i vlasnikom nekretnine upisane u zk.ul.br. ... k.o. V. koje se sastoje od kč.br. ...  šuma E. sa 10179 m2 i kč.br. ... oranica P. sa 35083 m2 kao i vlasnikom nekretnine upisane u ... k.o. S. koja se sastoji od kč.br. ... oranica K. sa 190062 m2 te da su ove nekretnine kupljene na temelju ugovora o prodaji poljoprivrednog zemljišta u vlasništvu R. H. br. … od …., te da je na istima uknjiženo založno pravo za korist RH za iznos od 386.445,54 kune i zabrana otuđenja i opterećenja ovih nekretnina u trajanju od deset godina računajući od dana zaključenja toga ugovora; da je tuženik kao vlasnik Poljoprivrednog obrta F.  upisan vlasnikom nekretnine upisane u zk.ul.br. ... k.o. V. koje se sastoje od kč.br. ..., ..., ..., ..., ... i ..., da su ove nekretnine stečene na temelju ugovora o prodaji zemljišta u vlasništvu R. H. br. …. od …., da je na istima uknjiženo založno pravo za korist RH u iznosu od 131.057,74 kune i zabilježena zabrana raspolaganja u sljedećih deset godina računajući od dana zaključenja toga ugovora.
7.6. Iz zemljišnoknjižnih izvadaka za opisane nekretnine sa stanjem na dan 22. lipnja 2026. utvrđeno je da je na nekretninama koje se sastoje od katastarskih čestica broj ..., ..., ..., ..., ..., ...,..., ... sve u k.o. V., te na kč.br. ... k.o. S.  vlasnikom uknjižena N. F. iz V. u cijelosti na temelju ugovora o dosmrtnom uzdržavanju s prijenosom prava vlasništva. 
7.7. Iz kupoprodajnog ugovora od 6. srpnja 1994., građevne dozvole od 16. travnja 1999., uporabne dozvole od 8. lipnja 1999. i glavnog projekta poslovne građevine s rekonstrukcija postojeće stambene zgrade utvrđeno je da je tuženik nekretninu upisanu u zk.ul.br. ... koju čini kč.br. ... u naravi kuća i dvorište u selu sa 708 m2, kupio ..., da je za rekonstrukciju te građevine ishodio građevnu dozvolu na temelju koje je bio ovlašten urediti poslovni prostor poljoprivrednu ljekarnu, dogradnju stambenog prostora u potkrovlju i izgradnju skladišta za potrebe te poljoprivredne ljekarne, koja je rekonstrukcija izvedena na temelju pregledanog glavnog projekta te nakon čega je ishodio i uporabnu dozvolu za izgrađeni poslovni prostor-poljoprivrednu ljekarnu u kući postojećoj na toj katastarskoj čestici, što je sve bilo prije negoli su tužiteljica i tuženik sklopili brak, što među parničnim strankama nije niti sporno.
7.8. Iz ugovora o zakupu lokala od …., ugovora o najmu lokala od …. i aneksa ugovora o najmu lokala od …. utvrđeno je da je tuženik kao zakupodavac zakupniku P. d.o.o. Ž. dao u zakup lokal s skladišnim prostorom i sanitarnim čvorom veličine 11 m2 i prodajnim prostorom veličine 30 m2 za vrijeme zakupa od pet godina i ugovorenu mjesečnu zakupninu od 160,00 EUR protuvrijednosti u kunama, odnosno 1.500,00 kuna plus PDV, te da je zbog investicije i velikog ulaganja zakupoprimca u parking plac ispred trgovine vrijeme trajanje toga ugovora produženo do 31. srpnja 2017..
7.9. Iz ugovora o … od …. utvrđeno je da su navedeni ugovor sklopili N. F. i Vid F. kao pretci,  kao ugovorne strane, i Z. F. kao potomak, također ugovorna strana, te da se istim ugovorom potomak u svoje ime i u ime svojih potomaka odrekao nasljedstva koje bi mu pripadalo nakon smrti njegove majke N. F. i oca V. F., te je nespornim utvrđeno da su preci u više navrata novčanim sredstvima pomagali potomku za razne namjene te mu isplatili 50.000,00 kuna za kupovinu poljoprivrednog zemljišta, 150.000,00 kuna za kupovinu poljoprivredne mehanizacije i traktora marke J. D., 70.000,00 kuna za dogradnju stambenog objekta i 35.000,00 kuna za kupovinu zemljišta u k.o. K.  kč.br. .../… i kč.br. .../… odnosno ukupno 305.000,00 kuna.
7.10. Iz potvrde Općine V. od 6. rujna 2017. utvrđeno je da je Z. F. iz V. F. Poljoprivredni obrt vlasnik Z. F. iz V… kupio poljoprivredno zemljište u vlasništvu R. H. nakon provedenog javnog natječaja sukladno uvjetima u smislu čl. 23. i 26. Zakona o poljoprivrednom zemljištu (Narodne novine br. 66/01, 87/02, 48/05, 90/05) i to u katastarskoj općini V. kč.br. ..., ..., i ... ugovorom o prodaji poljoprivrednog zemljišta u vlasništvu R. H. br. … od … i u katastarskoj općini V. kč.br. ..., ..., ..., ..., i ... ugovorom o prodaji poljoprivrednog zemljišta u vlasništvu R. H. br. … od …..
7.11. Iz potvrde U…. Ž. od 8. srpnja 2005. utvrđeno je da je tuženik stekao status hrvatskog branitelja iz Domovinskog rata na temelju čega je ostvario i pravo na udio u Fondu hrvatskih branitelja iz Domovinskog rata i članova njihovih obitelji, što je utvrđeno iz potvrde o vlasništvu udjela i zahtjeva za prodaju  udjela.
7.12. Iz presude P… suda u Ž. od …. utvrđeno je da je tuženik kao okrivljenik oglašen krivim za počinjeni prekršaj iz čl. 4. kažnjivo po čl. 20. st. 4. Zakona o zaštiti od nasilja u obitelji koji je počinio kao punoljetni član obitelji u odnosu na svoju suprugu, ovdje tužiteljicu, u nazočnosti djeteta te mu je izrečena novčana kazna u visini od 6.000,00 kuna i zaštitna mjera zabrane približavanja žrtvi nasilja supruzi M. F. na udaljenost manju od 50 m u trajanju od dva mjeseca.
7.13. Iz rješenja istoga suda od …utvrđeno je da je radi naprijed navedenog prekršaja određeno zadržavanje tuženika kao okrivljenika u trajanju od osam dana do 13. travnja 2015. u 16,00 sati te određeno da se tada ima pustiti na slobodu, a da zadržavanje počinje 5. travnja 2015. s početkom u 16,00 sati.
Iz rješenja ovoga suda stalna služba u Ž. br. POb-… …. utvrđeno je da je ovim rješenjem izdana privremena mjera kojom je odlučeno da će maloljetna djeca B. F. i F. F. zajednička djeca tamo tužitelja Z. F. i tamo tuženice M. F. tijekom brakorazvodne parnice ili drugačije odluke suda živjeti s majkom M. F., a da će njihova zajednička kćer N. F. tijekom brakorazvodne parnice ili do drugačije odluke suda živjeti s ocem Z. F., te je određen način ostvarivanja osobnih odnosa djece s roditeljem kod kojega neće stanovati.
7.14. Iz obavijesti Općinskog državnog odvjetništva u V. od …., koja je dostavljana tužiteljici M. F., utvrđeno je da je Općinsko državno odvjetništvo u V. u predmetu K-DO-…. podignulo optužnicu pred Općinskim sudom u V. protiv okrivljenog Z. F. zbog kaznenog djela iz čl. …. st. 2. i 4. Kaznenog zakona.
7.15. Iz izvatka iz zemljišne knjige za nekretnine upisane u zk.ul.br. ... k.o. K. i zk.ul.br. ... k.o. K., povijesnog prikaza zk.ul.br. ... i zk.ul.br. 1882 utvrđeno je da je tuženik Z. F. upisan suvlasnikom kč.br. .../…. u 450/5396 dijela, upisan vlasnikom u cijelosti kč.br. .../…, te da je vlasništvo opisanih nekretnina stekao na temelju ugovora o prodaji nekretnine od …. koji je zaključio s prodavateljem N. D., dok je  iz zemljišnoknjižnog izvatka za ove nekretnine sa stanjem na dan 22. lipnja 2026. utvrđeno da je vlasnikom uknjižena N. F. iz V. u cijelosti. 
7.16. Iz uvjerenja od 25. rujna 2017. je utvrđeno da je jedini zaposlenik i jedini član Poljoprivrednog obrta F. iz V… u dane 16. veljače 2009. i 3. studenog 2010. bio Z. F. rođen …,ovdje tuženik.
7.17. Iz uvjerenja Agencije za plaćanje u poljoprivredi od …. utvrđeno je da je Z. F., rođen …. na dan 16. siječnja 2009. i 3. studenog 2010. bio upisan u upisnik poljoprivrednih gospodarstava kao nositelj obiteljskog poljoprivrednog gospodarstva F. Z. i da nije bilo i nema upisanih drugih članova osim nositelja.
7.18. Iz izvatka o stanju i prometu po računu, te otpremnica i  izdatnica br. 12/14, 9/14, 03/13, 1/14, 19/14, 9/14, 16/14, 22/14, 12/13, 15/13, 23/13, 11/13, 4/13, 6/13, 13/13, 20/13, s prilozima ispisanim rukom tuženika utvrđeno je da je stanje i promet po računu F. Poljoprivrednog obrta iz V. na dan 12. ožujka 2015. bilo 37.711,45 kuna, na dan 25. ožujka 2015. 37.765,09 kuna, na dan 5. veljače 2015. 9.743,28 kuna, na dan 11. veljače 2015. 8.786,14 kuna, na dan 17. veljače 2015. 8.747,69 kuna, na dan 19. veljače 2015., 10622,69 kuna, na dan 22. veljače 2015., 9.484,11 kuna, na dan 23. veljače 2015. 8.484,11 kuna, kojeg je dana izvršeno plaćanje od strane Agencije za plaćanje u poljoprivredi – poticaj tako da je stanje na dan 26.veljače 2015. iznosilo 59.886,03 kune, da je stanje po tom računu na isti dan nakon izvršenih plaćanja obveza iznosilo 37.711,45 kuna, te da je u navedenom razdoblju izvršena i uplata na ovaj račun od strane P. d.o.o. iznosa od 1.875,00 kuna dva puta kao i da je tuženik vodio preciznu evidenciju o izvršenim radovima u 2014. i 2013. godini, a vezano za poljoprivrednu proizvodnju te da je u tim godinama na zemljišnim površinama sijao soju i pšenicu te kupovao potrebno sjeme te gnojivo i zaštitna sredstva koja je kupovao kod F. d.o.o. za što je dobivao otpremnicu – izdatnice u kojima je prikazana količina i cijena izdanih mu sjemena, gnojiva i zaštitnih sredstava, u kojoj osobnoj evidenciji nije navedena površina zemljišta na kojoj je tuženik sijao opisane ratarske kulture. 
7.19. Iz kartice računa M. F. kojeg ima otvorenog u C. d.d. za valutu EUR vidljiv je promet po računu od 9. kolovoza 2010. do 16. listopada 2017., kao i saldo od 0,00 EUR na tome računu na dan 13. studenog 2017..
7.20. Iz Presude i rješenja Općinskog suda u V. Stalna služba u Ž. od ... i dopunska presuda istog suda utvrđeno je da je tom presudom i rješenjem  razveden brak parničnih stranaka te odlučeno o sadržajima roditeljske skrbi i njihovom ostvarivanju u odnosu na zajedničko maloljetnu djecu parničnih stranaka, te odlučeno o obvezi uzdržavanja te djece te načinu ostvarivanja osobnih odnosa  djece s ocem, ovdje tuženikom kao roditeljem s kojim neće stanovati, te naknadno da neće ostvarivati osobne odnose  s maloljetnom kćerkom B. F..
7.21. Iz poreznog rješenja od …., ugovor o iznajmljivanju poljoprivrednog zemljišta, izvadak iz zemljišne knjige utvrđeno je da porezni obveznik Z. F. iz V.  obavlja djelatnost uzgoja žitarica i drugih usjeva od 2. travnja 2002., da je uzeo u najam poljoprivredno zemljište označeno kao kč.br. …, ... i ... k.o. V.  o čemu je zaključio ugovor sa zakupodavcem V. F.
7.22. Iz ugovora o iznajmljivanju poljoprivrednog zemljišta od …. utvrđeno je da je Z. F. kao zakupoprimac od zakupodavca V. F. uzeo  nekretnine u vlasništvu  zakupodavca  označene kao kč.br. … u k.o. V. i označene kao kč.br. ... i ... u k.o. V. te da je taj ugovor sklopljen u trajanju do 31. prosinca 2005. s ugovorenom godišnjom naknadom za zakup u iznosu od 0,00 kuna, dok je vlasništvo zakupodavca utvrđeno iz ugovoru priloženih zk. izvadaka.
7.23. Iz potvrde od 3. veljače 2023 i od 6. rujna 2017., uvjerenje od 13. rujna 2017. utvrđeno je da je Z. F. iz V. F. poljoprivredni obrt u njegovom vlasništvu kupio poljoprivredno zemljište u vlasništvu R. H. nakon provedenog javnog natječaja i to zemljište u katastarskoj općini V. označeno kao kč.br. ..., ... i u k.o. S. kč.br. ... za kupovinu kojeg zemljišta je zaključio ugovor …. te je ugovorena kupoprodajna cijena u iznosu od 386.445,54 kune i obročno plaćanje u četrdeset jednakih obroka s otplatom te cijene u razdoblju od 28. veljače 2011. do 30. rujna 2030., da je kupio poljoprivredno zemljište u vlasništvu R. H. nakon provedenog javnog natječaja i to zemljište u katastarskoj općini V. označeno kao kč.br....., ..., ..., ..., ..., ... za kupovinu kojeg zemljišta je zaključio ugovor …. te je ugovorena kupoprodajna cijena u iznosu od 131.057,74 kune i obročno plaćanje u trideset jednakih obroka s otplatom te cijene u razdoblju od 28. veljače 2013. do 30. rujna 2027, sve sukladno  uvjetima u smislu čl. 23. i 26. Zakona o poljoprivrednom zemljištu  te da je u evidenciji koja se vodi  u Agenciji  za plaćanje u poljoprivredi, ribarstvu i ruralnom razvoju, podružnica Vukovarsko-srijemske županije upisan u upisnik poljoprivrednih gospodarstava kao nositelj obiteljskog poljoprivrednog gospodarstva bez drugih upisanih članova.
7.24. Iz potvrde od 8. srpnja 2005. utvrđeno je da je Z. F., ovdje tuženik sudjelovao u Domovinskom ratu i stekao status hrvatskog branitelja iz Domovinskog rata.
7.25. Iz dokumentacije za prikupljanje ponuda za natječaju za nekretnine u k.o. V. na kojemu je sudjelovao tuženik i izabran kao najbolji ponuđač (stanica spisa 250-270) utvrđeno je da je u postupku provođenja javnog natječaja  prikupljena i ponuda  tuženika Z. F., za sve naprijed  opisane nekretnine, da  je za nekretninu  označenu kao kč.br. ... k.o. V. i kč.br. ... k.o. V. i kč.br. ... k.o. S. tuženik izabran kao najbolji ponuđač pri čemu mu j e u prednost pr odabiru  uračunato i to što je osoba sa statusom hrvatskog branitelja, kao i daje u odnosu na nekretnine označene kao kč.br. ... k.o. V., kč.br. ... k.o. V., kč.br. ... k.o. V., kč.br. ... k.o. V., kč.br. ... k.o. V. i kč.br. ... sve u k.o. V.  rang listom određeno da je izabran ponuđač Krešimir Janković, no u odnosu na te nekretnine tuženik je podnio pravovremeno prigovor za to nadležnom tijelu te je prigovor usvojen s obzirom da  se  tom ponuđaču nije moglo uzeti u obzir prioriteta dosadašnjega zakupca s obzirom da zakup nije imao taj ponuditelj nego njegov otac I. J. koji je također bio ponuditelj, pa je s tuženikom zaključen ugovor o kupoprodaji toga zemljišta u vlasništvu RH, a tuženik je bio drugi na rang listi i stavio je najbolju ponudu  za opisane nekretnine, te mu je  kao prednost pri dodjeli uzeta i činjenica da je hrvatski branitelj. 
Utvrđeno je i da je tuženik podnio prigovor i vezano za nekretninu označenu kao kč.br. … S. i da je mu je prigovor uvažen s obzirom da  izabrani ponuditelj  nije bio najpovoljniji zato što tuženiku  kao ponuditelju nije u obzirom uzeto prvenstvo temeljem statusa hrvatskog branitelja pa je prigovor za premetnu česticu osnovan, a nadležno tijelo je uskratilo pozitivno mišljenje u odnosu na ranije izabranog ponuditelja, predložilo općini odabir najpovoljnijeg ponuđača između ostalih ponuditelja, nadležno ministarstvo da poništi danu suglasnost za predmetnu česticu, nova ova nekretnina nije obuhvaćena tužbom tužiteljice, ali odluka županijskog državnog odvjetništva u Vukovaru o tom prigovoru ukazuje da je prigodom  odabira najboljeg ponuditelja  od značaja bio i status hrvatskog branitelja koji  u odnosu na sve nekretnine je imao i tuženik.
7.26. Iz kartica kupca Z. F. izdana od Općine V. utvrđeno je da je Z. F. po OPG F.  vršio plaćanja naprijed navedenim ugovorima ugovorene  prodajne cijene plaćanjem tamo određenih mjesečnih rata.
7.27. Iz prikaza primitaka po kupcima  za kupca P.  d.o.o. utvrđeno je da je navedeno trgovačko društvo redovito vršilo plaćanje na račun F. poljoprivredni obrt.
7.28. Iz ugovora o najmu lokala od 7. veljače 2007., ugovor o zakupu lokala od 9. srpnja 2002. i aneksa ugovora o najmu lokala od 1. kolovoza 2007. utvrđeno je da je TO F. po vlasniku Z. F., TE Z. F.  kao  najmodavac i zakupac  ove ugovore zaključio sa najmoprimcem odnosno zakupoprimcem P. d.o.o. Ž. te je ugovorena  najamnina odnosno zakupnina, te određen vrijeme trajanja zakupa odnosno najma toga lokala koji se nalazi na adresi V…., tako da  je zakup odnosno najam trajao  neprekidno od  1.  kolovoza 2002. do 31. srpnja 2017. godine.
7.29. Iz rješenja donesenog u predmetu Općinskog suda u V. Stalne službe u Ž. P Ob-144/20 utvrđeno je da je tim rješenjem odbijen prijedlog za osiguranje predlagateljice, ovdje tužiteljice, kojim je tražila da se protivniku osiguranja, ovdje tuženiku, zabrani otuđenje i opterećenje  traktora  J. D. reg. oznake ….
7.30. Iz ugovora o posredničkoj prodaji br. …od 21. lipnja 2006. utvrđeno je da je Z. F. kao prodavatelj ovaj ugovor zaključio sa posrednikom Kontraktor iz Đ. za osobni automobil O. O. godina proizvodnje 1987. s ugovorenom cijenom 5.000,00 kuna, te da je izvršeno posredovanje tako da je to vozilo prodano za ovu ugovorenu cijenu kupci M. Ž. istoga dana.
7.31. Iz pisanog nalaza i mišljenja p… d.o.o. za vještačenje iz O. po stalnom sudskom vještaku D. D. nakon provedenog financijsko- knjigovodstvenog vještačenju vještačenje prihoda isplaćenog iznosa do 6. prosinca 2004. i dopune toga vještačenja utvrđeno je da je u razdoblju od 15. lipnja 2002. do 20. ožujka 2017. prema ugovorenim iznosima iz naprijed navedenih ugovora o zakupu i najmu poslovnih prostora koji se nalazi u sklopu obiteljske kuće na adresi V… ostvaren prihod u iznosu od 32.615,12 eura (što je iznos bez poreza na dodanu vrijednost), te da je  od ugovorene kupoprodajne cijene za poljoprivrednog zemljište upisano u zk.ul.br. ..., ..., ..., prema karticama Općine V., isplaćeno 20.025,54 eura, od 21. veljače 2011. do 3. listopada 2016.. 
7.31.1. Kod zaključaka koji su izneseni u pisanom nalazu i danom mišljenju ovaj je stalni sudski vještak ostao i prigodom  njegovog saslušanja  na ročištu za glavnu raspravu koje je održano 9. listopada 2026., kojom je prigodom dodao kako niti jednu uplatu  niti plaćanje neke opisane transakcije nije izvršila tužiteljica M. F., te je nakon dostave ispisa transakcija (stanica spisa 369-378) kod ovog mišljenja ostao i u izrađenoj  dopuni financijsko-knjigovodstvenog vještačenja (stanica spisa 381-385).
7.32. Iz elaborata–procjembeni elaborat o tržišnoj vrijednosti nekretnine od 2. prosinca 2015. nakon provedenog građevinskog vještačenja po stalnom suskom vještaku građevinske struke S. Ž. utvrđeno je da je na dan 2. prosinca 2025. kao dana vrednovanja utvrđena tržišna vrijednost nekretnine označene kao katastarske čestica br. ... u katastarskoj općini V. nakon  dogradnje u iznosu 101.932,77 eura, da je tržišna vrijednost te nekretnine  dan kakvoće 15. lipnja 2002., prije dogradnje, s danom vrednovanja 2. prosinca 2015. iznosila 74.132,84 eura  tako da je razlika tržišne vrijednosti prije i nakon dogradnje označena iznosom od 27.797,93 eura.
7.32.1. U opisanom nalazu  stalni je sudski vještak  korištenjem, sukladno pravilima struke, određenih potrebnih parametara za utvrđivanje tržišne vrijednosti nekretnine utvrdi tržišnu vrijednost ove nekretnine na dan 15. lipnja 2002. prije nego je izvršena dogradnja, te na dan izrade  nalaza  i mišljenja  2. prosinca 2025. kako u odnosu na stambeni dio tako i u odnosu na  pomoćnu zgradu od kojih se, što je nesporno utvrđeno u ovom postupku, sastoji opisana nekretnina na adresi B…, V., tako da je zaključak da je izvršenom dogradnjom što u stambenom, dijelu što u dijelu koji se odnosi na pomoćnu zgradu, povećana vrijednost  opisane nekretnine.
7.32.2. Kod ovih je zaključaka ovaj stalni sudski vještak ostao i prigodom saslušanja na ročištu za glavnu raspravu koje je održano 26. ožujka 2026., pri čemu je istaknuo i da je  opisana zgrada u funkciji stanovanja, da je uzet u obzir da je jedna dio objekta nelegalno izgrađen, da su isti parametri korišteni i za jednu i za drugu zgradu vezano za godinu gradnje, način gradnje i sve drugo što nužno utječe na procjenu tržišne vrijednosti neke nekretnine,  da ne postoji etažirani poslovni prostor nego da se radi o jednoj građevini koja je stambeno poslovna, te da je na stranici 18. elaborata vidljivo da jedinična cijena građenja za dio nekretnine koji je izgrađen s građevinskom dozvolom i za dio koji je izgrađen bez potrebne građevinske dokumentacije nije ista  pri čemu je novo dograđeni dio u boljem stanju od stambenog dijela potkrovlja, kao i da povećanje cijena građevinskog materijala i cijena građevinskih radova  nije bitno utjecala na tržišnu vrijednost  nekretnine u Vrbanji zato što povećanje opisanih cijena ne znači nužno i povećanje tržišne vrijednosti neke nekretnine, te da dograđeni stambeni dio, nakon prethodno provedene legalizacije,  ne bi mogao biti  posebna uporabna cjelina zato što nema sanitarni čvor.
7.33. Iz rješenja Općinskog suda u P.-P. poslovni broj Z-… od 6. veljače 2026. i rješenje Općinskog suda u V. Stalne službe u O. poslovni broj Z-… od 23. veljače 2026. utvrđeno je da je  na temelju ugovor o dosmrtnom uzdržavanju (uz istodobni prijenos imovine) sastavljeno kod javnog bilježnika M. K. pod br. OU-… od 5. veljače 2026. po svakom od navedenih zemljišnoknjižnih odjela, dopušten upis  uknjižbe prava vlasništva na nekretninama  u vlasništvu Z. F. koje su opisane u tom ugovoru i koje su kod Općinskog suda u P.-p. označene kao  kč.br. .../… i 450/5396 dijela kč.br. .../… katastarske općine K., te kod Općinskoga suda u V. Stalne službe u O.  označene kao kč.br. …, ...,..., ..., ..., ..., ..., ..., ...,  sve u k.o. V. i kč.br. ... k.o. S., sve za korist N. F.  
7.34. Saslušana svjedokinja J. Š. u svome iskazu je iznijela da je prva susjeda tužiteljice i tuženika, da su u braku od 2002. i da se razvode, da je tuženik imao kuću visoku prizemnicu gdje je trgovina i prije braka, da je iza nje izgradio novu kuću i drugu polovinu radne zgrade, te da je kupovao za vrijeme trajanja braka zemlju i strojeve, da je tužiteljica radila kod Z. ovog brata Z. F. u trgovini, da je rađala djecu i bila s djecom no i ostvarila nešto radnog staža te da je tuženik pravio kuću na moru i da su tamo bili cijelo ljeto, svjedokinja je također iskazala da je tužiteljica s tuženikom radila vozeći radne strojeve i traktor, da je zajednica života tužiteljice i tuženika prekinuta 2015. zbog nasilja nad tužiteljicom, da ne zna kako su kupovane oranice no da se tuženik počeo baviti zemljom, da joj je tuženik pokazivao video da vidi gdje idu na ljetovanje i da je vidjela da tamo lijepo uređuje i stiroporom da je oblagao nešto vjerojatno montažno, da ne zna je li tužiteljica član OPG-a iako ima završenu poljoprivrednu školu, da je tuženik iz dvorišta odvezao sve poljoprivredne strojeve osim manjih priključaka koji nisu za obradu većih površina, da je tuženik uvijek pokazivao da ima novaca ali da ona ne zna odakle su ti novci no da je radio zemlju i valjda nešto i zaradio, da od kada su tužiteljica i tuženik u bratu u poslovnom prostoru u prizemlju kuće je trgovina P. i non stop radi, da ne može znati da bi tuženik imao nekakvu diobu o nasljeđivanju sa svom rodbinom jer da tuženik nije osoba koja bi joj to povjerila, te da je izgrađeno spojeno sa visokom prizemnicom i sastoji se od boravka, kuhinje, spavaće sobe, ispred terase i predviđene kupaonice koja nije uređena, kao i  da je na toj zgradi nova stolarija i sve je izgrađeno 2011., a 2012. da je izgrađen drugi dio pomoćne zgrade.  
7.35. Saslušani svjedok Z. F., tuženikov brat u svome iskazu iznio je da je tuženik bio u braku s tužiteljicom odnosno s njom živio do problema koji je kod njih došlo, da dok su bili u braku su radili, ali su jednim dijelom novac davali i njihovi roditelji i napravili su diobu tako da su on i njegov brat dobili razmjerno dogovorima, da su roditelji novčano pomagali bratu da napravi kuću u kojoj se nalazi poslovni prostor te da je kuća bila izgrađena prije nego su se tužiteljica i tuženik vjenčali, a da su roditelji bratu dali onoliko novca koliko je rekao da treba da bi izgradio nastavak na tu kuću, da su mu dali novac i pomogli da kupi traktor i zemlju, kao što su mu dali novac da kupi plac na moru sličan placu kojem je njemu ranije otac dao, da su se od kako su u braku, tužiteljica i tuženik najprije bavili povrćem, kad je u radu pomagala i tužiteljica, a kasnije da je brat kao branitelj po povoljnim uvjetima kupio zemlju i počeo se baviti ratarstvom kada mu tužiteljica više nije pomagala, te da je tuženik kupio 20 ha poljoprivrednog zemljišta u prvom natječaju prije desetak godina i još 10 ha poslije toga u vrijeme kada je i on sam po povoljnim uvjetima kupio poljoprivredno zemljište, da je to kupljeno poljoprivredno zemljište obrađivao tuženik, a kada mu je trebalo da je tu zemlju obrađivao i on velikim strojevima s obzirom da ima svoju firmu i s obzirom da je bilo važno da se zemlja obradi, da je tužiteljica bila zaposlena u njegovoj firmi par mjeseci i da već dugo nije zaposlena, da su roditelji osiguravali tuženiku i njegovoj obitelji dvije svinje za klanje koje su osušili i tužiteljica i tuženik su samo došli i suho odnijeli te 20-30 pilića i jaja koliko je bilo potrebno za njihovo kućanstvo, da on ima zaključen ugovor o doživotnom uzdržavanju s tužiteljima i živi preko puta roditelja, dok tuženik živi u kući na drugom kraju sela, da je tuženik poljoprivredno zemljište kupio po povoljnijim uvjetima jer je imao status hrvatskog branitelja, da je poslovni prostor koji u kući postoji, od kako je izdana uporabna dozvola,  stalno u funkciji i iznajmljivan je, da je novac koji su davali roditelji tuženiku sukladno njihovom dogovoru išao u pokretnu i u nepokretnu imovinu i mogao se samo namjenski iskoristiti, da je između njih postojao dogovor vezano za ulaganje novca koji je brat dobio od roditelja te da je zapisano da brat ne može dobiti ništa iz imovine koja je u ugovoru o doživotnom uzdržavanju, da su tužiteljica i tuženi pričali da su u svatovima dobili novaca toliko da nisu imali ni za pokriće troškova svatova, da ne zna jesu li što od imovine tužiteljica i tuženik zajedno stekli, da su roditelji tuženiku dali za plaćanje kupovnine za kupljenu zemlju 50.000,00-80.000,00 kuna, da nije posvađan sa svojim bratom, da su njihovi roditelji u mirovini s tim što se mama bavi agroturizmom od čega je u zadnjih desetak godina prihodovala oko milijun kuna, a otac da se bavi poslovima oko uzgoja stoke, te da je tužiteljica kod njega radila kao trgovac u trgovini i možda pomogla jedan dan njegovoj supruzi obrati jabuke.
7.36. Saslušana svjedokinja M. I., susjeda preko puta s tužiteljicom i tuženikom, iskazala je da su tužiteljica i tuženik u braku petnaestak godina, da su za vrijeme trajanja braka nadograđivali na postojeću kuću  i da je tamo dnevni boravak, spavaća soba, kuhinja i hodnik i kupaonica u kojoj nije bila, te lijepa terasa, da su nadograđivali i šupu koja je već prije postojala, da je tužiteljica bila zaposlena u obiteljskoj trgovini F., da je rodila troje djece i bila domaćica i radila kod kuće sve potrebno za djecu i kuću, da ne zna kod čega su se uzdržavali, no da joj je u kući lokal i u njemu trgovina i da je bio iznajmljen, da se tuženik bavio poljoprivredom, da se prije vjenčanja tuženik nije bavi poljoprivredom te da su i strojevi vjerojatno kupljeni u braku, te da ne zna ni kako ni koliko zemlje je kupljeno ni koliko tuženik obrađuje te da zna da imaju nešto na moru i da cijelo ljeto budu tamo.
7.37. Saslušani svjedok F. T. iskazao je da poznaje tužiteljicu i tuženika od kako su se vjenčali …., da zna da imaju kuću i zemlju, da je tuženik stalno nešto radio imao trgovine i bio direktor i to sve prije diobe s bratom, da su nakon vjenčanja tužiteljica i tuženik živjeli u kući koja je bila napravljena prije nego su se vjenčali u kojoj je dolje bio lokal, a gore stan, da su iza te kuće izgradili produžetak 2011. odnosno 2012. i više ništa nisu gradili, da ne zna koliko imaju zemlje, ali da zna da je tuženik zemlju dobio kao hrvatski branitelj kada se javio na natječaj no da ne zna je li zemlja ide u zakup, a kasnije u trajno vlasništvo, da nije imao uvida u tuženikovu zaradu, ali da zna da su mu pomagali roditelji, te da je u njihovim svatovima bio stari svat i zna da su dobili dara oko 8.000,00 EUR s kojim novcem nisu mogli pokriti troškove tih svatova.
7.38. Saslušani svjedok D. P. iskazao je da poznaje tužiteljicu i tuženika jer im je susjed preko puta, da su petnaest godina u braku i da su radili i tuženik i tužiteljica, da je prije braka tuženik imao i kuću i šupu u dvorištu za strojeve te da su za vrijeme braka nadogradili iza te kuće kuhinju, dnevnu sobu, spavaću sobu i šupu nazad u dvorištu, da su kupovali priključne strojeve jer su se bavili poljoprivredom, da je tuženik imao jedan traktor pa ga je prodao i kupio drugi, koji je isto prodao i kupio treći, te da je imao jedan automobil, pa ga prodao pa kupio drugi pa ga opet prodao i kupio treći, da se tuženik bavi poljoprivredom te da mu je pomagala i tužiteljica koja je vozila traktor s gnojivom za tuženikom na njivu, da je cijepao drva u dvorištu, kuhala, prala, da je majka troje djece koje ima s tuženikom, da dolje na moru  ima i montažnu kuću, da je tuženik kupio državnu zemlju 2008. odnosno 2009. godine, da je dobio ugovore i da misli da je kupo 35 ha, da se družio s tužiteljicom i tuženikom, ali na ulici te da mu tuženik nikada nije rekao da mu je nešto od imovine kupio neko od roditelja, te da je tuženik imao status hrvatskog branitelja no da ne zna po kojem kriteriju je zemlju kupio jer ne zna što u tuženikovom ugovoru piše.   
7.39. Saslušani svjedok F. B.-P. iskazao je da poznaje tužiteljicu i tuženika s kojim je prijatelj još od prije nego li su se vjenčali, da zna da žive od poljoprivrede, da su kupili državnu zemlju što je tuženik mogao jer je imao prednost kao hrvatski branitelj i da on tada zemlju nije mogao kupiti jer nema taj status, da od prije postoji kuća i šupa te da su prije tri do četiri godine dograđivali kući s ljetnom kuhinjom i dnevnim boravkom te da imaju parcelu na moru, da zna da  je tuženik otišao iz roditeljske kuće i da su ga roditelji isplatili te da je radio i poljoprivredu s bratom koji ima firmu i otkupljuje poljoprivredne proizvode te da zna da su tuženiku roditelji pomagali jer se i sam bavi poljoprivredom i sve to što su tužitelj i tuženica imali nisu mogli steći samo od bavljenja poljoprivredom, da je za vrijeme njihovog braka  kupljen plac na moru i zemlja, traktor kojeg sada imaju jer je tuženik i prije imao traktor pa ga je mijenjao, te da je kupljena sijačica i kultivator, te da nikada nije vidio da bi tužiteljica radila i pomagala tuženiku na njivama.
7.40. Tuženik Z. F. je u svom iskazu iznio da je živio u bračnoj zajednici s tužiteljicom od …. kada su se vjenčali pa do 19. ožujka 2017., da je u vrijeme kada su se vjenčali imao kuću sa poslovnim prostorom i skladišnim prostorom u dvorištu  i od  1. srpnja 2002. poslovni prostor je  iznajmljen trgovini P. i tako je neprekidno do danas, s mjesečnim zakupom od 1.500,00 kuna, da je u skladišnom prostoru u dvorištu radio u svom obrtu  u kojemu sam se bavio poljoprivredom, izrađivao žičano pletivo za izradu kojega sam imao potreban stroj i izrađivao sam betonske elemente, na katu iznad poslovnog prostora bio je stan i u kojem su nakon vjenčanja, živjeli tužiteljica, tuženik, i tužiteljičina izvanbračna kćer, a oko deset godina ništa nije građeno, a kada je bila dioba s njegovim bratom  kod roditelja od 2011. do 2015.,  zidane su tri prostrije, dnevni boravak, kuhinja i soba i taj je prostor je spojen s kućom koja je postojala od prije i gradnja tih prostorija bila je 2011., kada je građena i nadstrešnica ispred skladišnog prostora tako što su postavljeni stupovi i na nju krov.
 Iskazao je da je tužiteljica bila zaposlena kod njegovog brata u poljoprivrednoj ljekarni dok nije rodila njihovu kćer B….. i poslije porodiljnog išla još nešto malo raditi u istu tu ljekarnu i nakon toga više nije bila zaposlena, da je nepunih godinu dana tužiteljicu držao prijavljenu u svom obrtu kako bi imala pravo na porodiljni i porodiljnu naknadu od tri godine i to je bilo prije nego što je rodila našeg sina Filipa 20. srpnja 2013., da je kod svih poslova kojima se bavio zarada bila tanka, nije bilo baš nekih prihoda od obrade zemlje, a obrađivao je i zemlju koja je bila zemlja od njegovih roditelja i to strojevima koji su bili u njihovu vlasništvu,  te da su od te zarade jedva smo mogli živjeti, da se bavio povrćem i uzgajao povrće na otvorenom na zemlji koja je bila u vlasništvu mojih roditelja i povrće prodavao u pokretnu odnosno vozio sam kamion  i tako prodavao kada bi ga netko zaustavio da mu proda, da je tada malo pomagala i tužiteljica jer je sve to povrće trebalo i ubrati i upakirati i bilo je upakirano od dvije, pet ili više kilograma, da je to bio sezonski posao, da je nakon toga nepune dvije godine imao u D… trgovinu građevinskim materijalom i nekako u to vrijeme počeli su natječaji za državnu zemlju i on je kao hrvatski branitelj se prijavio na natječaj i kupio zemlju pod povoljnim privilegiranim uvjetima s otplatom prodajne cijene kroz kredit od dvadeset godina bez kamata i uz zabranu otuđenja odnosno raspolaganja na rok od deset godina i tako kupio oko 31 hektar poljoprivrednog zemljišta, te da je o toj kupovini zaključio dva ugovora te je po jednom otplata počela 2011., a po drugom 2013. tako da zadnja rata je na kraju 2030. godine, da cijenu plaća kroz dvije godišnje rate, a kako od bavljenja poslovima u obrtu i samom obradom zemlje i novcem od zakupa poslovnog prostora nije uvijek imao dovoljno da plati rate kredita dobio je 50.000,00 kuna od roditelja i isplatio dio tih obveza, a oko 100.000,00 kuna platio od zakupa posebne imovine i još za otplatiti imam oko 350.000,00 kuna,  te da je od zakupa tog poslovnog prostora uprihodio kroz to vrijeme oko 250.000,00 kuna.
Iskazao je i da  se sada bavi poljoprivredom obradom tog kupljenog zemljišta, za koje ima potrebne strojeve, a za slučaj da nešto nema da posudi od brata ili da mu sam brat napravi taj posao, te da su sijačicu za pšenicu prodali prije tri do četiri godine, da su mu traktor koji je opisan u tužbi kupili roditelji i to kada je počela ta dioba, jer su roditelji željeli sve riješiti za života, a njegov brat Zlatko je s roditeljima zaključio ugovor o doživotnom uzdržavanju i preuzeo obvezu da će roditelje uzdržavati i dobit će svu njihovu imovinu, a da je on dobio odnosno isplaćen je sa 50.000,00 kuna za obveze po kreditu za otkup zemlje, sa traktorom opisanim u tužbi čija je vrijednost oko 150.000,00 kuna i sa 70.000,00 kuna za nadogradnju stambenog prostora i 35.000,00 kuna za parcelu na moru koja je u stvari poljoprivredno zemljište, šuma i nije dopuštena gradnja i na kojoj postoje dva kontejnera kao pokretni objekti koji se u svako doba sa tog zemljišta mogu odnijeti, da je M. automobil koji je opisan u tužbi dobio u toj diobi i to darovnim ugovorom od oca 2015., da je prije ovog automobila imao  puno automobila male vrijednosti i često su se kvarili, kao i dva traktora koja je imao prije ovoga jedan mali za povrće koji je premali za velike površine i jedan srednji koji nije bio dovoljan za obradu velikih površina zemlje, a oba su se često kvarila te često zbog kvarova svojih traktora posuđivao traktor svojih roditelja tako da mu je otac kupio traktor opisan u tužbi 2013..
Iskazao je tuženik i da je status hrvatskog branitelja stekao sam 1991. godine zbog kojega je statusa, isključivo, opisano poljoprivredno zemljište kupio po povoljnim uvjetima,  da njegovi roditelji i dan danas rade i imaju velike prihode, majka se bavi seoskim turizmom i imaju i poslovni prostor koji izdaju, a oba roditelja imaju i mirovinu,  da je u prekršajnom postupka iz travnja 2015. proglašen krivim i da je u tom postupku od strane tužiteljice bio optužen da je prema njoj počinio nasilje, da je u travnju 2015. potpisao i ugovor o odricanju od nasljedstva i potpisnici toga ugovora su i njegov brat i njihovi roditelji i zapravo je već od 2011. usmeno sve bilo dogovoreno i da je novac od roditelja  dobivao strogo namjenski, da su mu roditelji dali i novac za kupnju placa na moru po ugovoru od 11. studenog 2014., da je tužiteljica čistila, prala, kuhala, radila sve što je bilo potrebno uraditi u kućanstvu i da je vrijedna, ali da joj je i on pomagao, naročito oko djece, da mu tužiteljica u samoj obradi zemlje nije mi pomagala jer se sve radi strojno tako da je i on zapravo posla imao dva do tri mjeseca u godini.
7.41. Tužiteljica M. F. je u svom iskazu iskazala da je brak s tuženikom sklopila sam 15. lipnja 2002. i živjela s njim u bračnoj zajednici do 20. ožujka 2017.,da je u njihovom braku rođeno troje zajedničke djece, da je nakon vjenčana radila sam u poljoprivrednoj ljekarni koju je vodio tuženikov brat  i radila sam sve dok nije otišla na porodiljni dopust sa njihovom starijom kćeri B., poslije porodiljnog  se ponovno vratila u ljekarnu i tamo sam radila do 2005. dok nije ostala trudna s našom kćeri N., kada su se počeli baviti povrtlarstvom jer nisu imali tada puno zemlje i zajedno su radili sve poslove vezano za to s tim da je ona još obavljala i kućanske poslove i brinula o djeci, da je poslije rođena kćeri N. bila na porodiljnom dopusti i primala naknadu, da su kada je N. bila oko deset mjeseci u D. otvorili tuženik i ona poljoprivrednu ljekarnu i tim poslom se bavili oko dvije godine, s tim što je jedino prijavljen kao zaposlen bio tuženik, a da je i ona isto s njim tamo radila, da su se iz D. vratili kada su objavljeni natječaji za kupovinu poljoprivrednog zemljišta i to je bilo 2008. i tuženik se prijavio na natječaj i pod povoljnim uvjetima kupio oko 31 ha poljoprivrednog zemljišta, na kredit s rokom vraćanja dvadeset godina, da dok je živjela s tuženikom u bračnoj zajednici ne zna koliko je novca vraćeno vezano za taj kredit za poljoprivredno zemljište jer u suprugove financije nije imala uvid, da su 2010. godine nakon što su dobili tu zemlju počeli kupovati traktore i strojeve za obradu te zemlje i automobil, nadogradili dio kuće i kupili plac na moru, da su prije imali jedan manji traktor kupljen u prvim godinama  braka.
Tužiteljica je iskazala da su 2012. na postojeću kuću koju je suprug imao prije braka nadogradili  kupaonicu, spavaću sobu, dnevni boravak, kuhinju i ispred terasu, da su plac na moru kupili smo 2014. kao šumu, ali da je tuženik 2015.  predao u Puli papire za legalizaciju no da ne zna u kojoj je fazi taj postupak, da tamo nema izgrađene građevine nego su dovezli dva kontejnera koji su spojeni i obloženi stiroporom i prilagođeni za ljetovanje i da je to kupljeno za 7.000,00 EUR od jedne g. N… čijeg se prezimena ne sjeća i plaćeno je novcem koji su zaradili od bavljenja poljoprivredom, da su prihodi u vrijeme kada su se bavili povrćem bili solidni i živjeli su od toga i od njezine plaće koju je ostvarivala u poljoprivrednoj ljekarni i od porodiljne naknade, da je tuženik tada bio zaposlen i ostvarivao plaću od obrta kojim se bavio, da je dok su živjeli zajedno pomagala odnosno radila sa svojim suprugom u poljoprivredi dok su radili povrće sijali su, okopavali, ubirali plodove, a kada su se počeli baviti ratarstvom s obzirom da su imali dva traktora jedan je vozila ona, drugi je vozio suprug s potrebnim priključcima, bacali su i gnojivo i u dogovoru jedno s drugim obavljala sve zajedno s njim, kao i da nije imala uvid u suprugove financije i ne može reći koliko su u novcu iznosili njihovi prihodi od poljoprivrede jer novac nikada nije vidjela, ali da zna da bi suprug došao i rekao dobio sam kada bi ovršio pšenicu 100.00,00 kuna, 200.-000,00 kuna, te da je u to vrijeme od njezinih zarađenih novaca i porodiljne naknade pokrivala sve troškove kućanstva jer su se tako dogovorili, bili su šparni i onda su od tih novaca što bi zaradili od poljoprivrede mogli kupiti i drugi bolji traktor, i sve pokretnine koje je navela u tužbi i to sve novcem od prihoda ostvarenih bavljenjem poljoprivredom, da je radila sa suprugom u pilani, a suprug je u to vrijeme čuvao djecu, da nije bila prijavljena da tamo radi no da je dobivala za taj rad plaću i to 13,00 kuna po satu, mjesečno možda 1.800,00 kuna i tamo nosila daske, slagala elemente kako se to već naziva debljine 3 cm, 5 cm, dužine metar dva slagala to na palete, te je u to vrijeme dobivala i dječji doplatak koji joj se isplaćivao u iznosu od 1.400,00 kuna mjesečno, a i za svako dijete u vrijeme porodiljnog dopusta dobivala porodiljnu naknadu u iznosu od 1.600,00 kuna mjesečno, a za svako dijete bila je na porodiljnom dopustu cijelu godinu.
Tužiteljica je iskazala i da im tuženikovi roditelji nikada ništa nisu dali jer tuženik s njima nije bi u dobrim odnosima, da su od njih kupovali i po dvije svinje po cijeni koja je tada bila u selu i platili tuženikovim roditeljima za te kupljene svinje, te sve troškove vezano za svinjokolju, da nikada nisu koristili strojeve koji su imali tuženikovi roditelji, da je bašču za potrebe našeg kućanstva radila na njivi i tuženik se čak nije usudio pitati svoga brata da joj profreza tu zemlju iako je zemlja tada rahlija i lakše se obrađuje, da se kod tuženikovog brata u poljoprivrednoj ljekarni zaposlila 2001. i tamo  je upoznala tuženika i nakon nekog vremena su se vjenčali, da su se uzdržavali i od novca koje je njezina majka njima slala iz Austrije gdje je radila, da je u vrijeme kada sam se udala za tuženika poslovni prostor  bio prazan, no u devetom ili desetom mjesecu 2002. taj je prostor u zakup uzeo P… i tamo se od tada nalazi i prehrambena trgovina i zakupnina je 1.800,00 kuna mjesečno i plaćana je svakog mjeseca, da su roditelji tuženiku dali jedan komad zemljišta u vlasništvo ili samo da koristi i na kojemu je ona radila bašču, da se od bavljenja poljoprivredom na površini 31 ha moglo steći sve navedeno u tužbi i da joj je tuženik pokazivao vagarski list sa silosa da vidi koliko je pšenice odnosno soje predao i zajedno su se dogovarali na što će i kako potrošiti novac koji su ostvarili od predaje poljoprivrednih kultura koje su proizveli, kao i da u dograđenom dijelu postoji prostorija u kojoj je provedeno sve vezano za potrebe jedne kupaonice, ali nisu postavljene pločice niti sanitarije i ta se prostorija koristi kao ostava.

8. Cijeneći svaki izvedeni dokaz zasebno i sve izvedene dokaze u njihovoj međusobnoj povezanosti, brižljivom i pažljivom ocjenom, u smislu čl. 8. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07- odluka Ustavnog suda RH i 84/08, 96/08, .../08, 57/11, 148/11 - pročišćeni tekst, 25/13, 89/14- odluka Ustavnog suda R. H. i 70/19, 89/22, 114/22, 155/23 i 146/25 u daljem tekstu ZPP) sud je utvrdio odlučne činjenice za ocjenu osnovanosti istaknutog tužbenog zahtjeva u odnosu na opisane nekretnine i pokretninu.

9. Odredbom čl. 36. st. 1. Obiteljskog  zakona (Narodne novine br. 103/15, u daljem tekstu ObZ) određeno je da je bračna stečevina imovina koju su bračni drugovi stekli radom za vrijeme trajanja bračne zajednice ili potječe iz te imovine, dok je st. 3. istoga članka određeno d su bračni drugovi u jednakim dijelovima suvlasnici bračne stečevine ako nisu drugačije ugovorili.
Odredbom čl. 39. ObZ-a određeno je da imovina koju bračni drug ima u trenutku sklapanja braka, ostaje njegova vlastita imovina, te da je vlastita imovina i imovina koju je bračni drug stekao tijekom bračne zajednice na pravnom temelju različitom od temelja iz čl. 36. toga zakona.

	10. Iz izvedenih dokaza sud je utvrdio da su tužiteljica i tuženik zajedno živjeli počevši od … kada su se vjenčali te da su zajedno živjeli do …., da su svoje zajedničko kućanstvo vodili u nekretnini koja predstavlja kč.br. ... k.o. V. te da je tamo postojala kuća u vlasništvu tuženika gdje su za stanovanje koristili stambeni prostor na katu, a u prizemlju se nalazio poslovni prostor koji je od rujna odnosno listopada 2002. godine neprekidno u zakupu i za koji se uredno plaća mjesečno zakupnina od 1.800,00 kuna (ukupno ostvaren prihod od 1. kolovoza 2002. do 20. ožujka 2017. je bio 32.615,12 eura), da su tijekom 2011. i 2012. izvedeni radovi u kojima je na postojeću kuću nadograđeno još tri prostorije s terasom i prostorijom  pripremljenoj za kupaonicu  u kojoj nisu ugrađene potrebne sanitarije te se prostor koristi kao ostava, kao i nadstrešnica ispred ranije izgrađene šupe u dvorišnom dijelu, da su u vrijeme trajanja bračne zajednice tužiteljice i tuženika oni postali roditelji troje zajedničke djece o kojima su valjano skrbili, da je kroz cijelo vrijeme trajanja njihove bračne zajednice tuženik bio zaposlen i ostvarivao prihode čija visina tijekom provedbe ovoga postupka nije utvrđena, a da je tužiteljica bila zaposlena nekoliko mjeseci u poljoprivrednoj ljekarni u vlasništvu tuženikovog brata saslušanog svjedoka Z. F., da je za vrijeme do godine dana od rođenja djeteta, za svako dijete bila korisnica prava na isplatu porodiljne naknade u iznosu od 1.400,00 do 1.600,00 kuna mjesečno da je bila jedno vrijeme zaposlena i u obrtu tuženika kako bi ostvarila pravo na isplatu porodiljne naknade, da je tužiteljica valjano skrbila o potrebama njihovog zajedničkog kućanstva, te vodila skrb o djeci u kojoj joj skrbi povremeno pomagao i tuženik, te da je tužiteljica kroz vrijeme zajedničkog života u bračnoj zajednici pomagala tuženiku u obavljanju poslova u sklopu obrta  koji je tuženik vodio naročito u vrijeme dok su se bavili proizvodnjom povrća kada je sudjelovala s tuženikom u obavljanju svih poslova vezano za pripremu zemljišta, sjetvu odnosno sađenje, uzgoj, branje i pakiranje dobivenih proizvoda koje je onda tuženik prodavao s kamiona vozeći se.
11. Utvrđeno je da je tuženik 2009. odnosno 2010. godine po povlaštenim uvjetima na temelju ostvarenog statusa hrvatskog branitelja iz Domovinskog rata na temelju dva ugovora o prodaji kupio ukupno 31 ha poljoprivrednog zemljišta u vlasništvu R. H. na području k.o. V. i k.o. S. na kojem je zemljištu za iznose ugovorene kupoprodajne cijene upisano založno pravo za korist R. H. i zabrana otuđenja i opterećenja toga zemljišta  na rok od deset godina od dana zaključenja svakog pojedinog ugovora te da je kupoprodajnu cijenu  počeo otplaćivati 2011. odnosno 2013. godine s dinamikom plaćanja godišnjeg iznosa dijela te cijene u dva obroka, što je na godišnjoj razini ukupno oko 50.000,00 kuna, te da je tuženik do dana 8. ožujka 2016. od opisanih kupoprodajnih cijena platio Općini V. iznos od 20.025,54 eura, što je utvrđeno provedenim dokazom financijsko-knjigovodstvenog vještačenja. 

12. Utvrđeno je da je tuženikov brat Z. F. s njihovim roditeljima zaključio ugovor o doživotnom uzdržavanju preuzevši ukupnu brigu o roditeljima, a da je tuženik sa svojim roditeljima zaključio tijekom provedbe ovoga postupka pročitani ugovor o odricanju od nasljedstva kojim se tuženik odrekao nasljedstva koje mu iza njegovih roditelja pripada u svoje ime i u ime svojih potomaka, te u kojem se ugovoru navodi i da je tuženik od svojih roditelja dobio tamo navedene novčane iznose u strogo određene svrhe odnosno za kupovinu traktora J. D., za pokriće troškova vezanih za otplatu dijela kupoprodajne cijene za kupljeno poljoprivredno zemljište, za kupljeno zemljište na moru te za trošak nastao nadogradnjom postojeće kuće i šupe tako da je ukupno od svojih roditelja dobio 305.000,00 kuna.

13. Među parničnim strankama je nesporno da je tuženik bio vlasnik opisane kč.br. ... k.o. V. u vrijeme prije sklapanja braka s tužiteljicom odnosno da je ta nekretnina njegova posebna imovina, kao što je nesporno i da su tijekom 2011. i 2012. na toj nekretnini vršena nadogradnja kako prostorijama koje su nastavljene na sam objekt kuće tako i izgradnjom nadstrešnice ispred postojeće šupe u dvorišnom dijelu, izvođenje kojih radova je utvrđeno po vrsti i kvaliteti, te utrošku potrebnog materijala provedenim građevinskim vještačenjem, kao što je nesporno i da je za vrijeme trajanja bračne zajednice tuženik bio zaposlen, a da je tužiteljica kraće vrijeme trajanja zajednice života s tuženikom bila zaposlena i to kod tuženikovog brata kao poslodavca te kod tuženika, a da je u vrijeme trajanja bračne zajednice bila i korisnica prava na isplatu porodiljne naknade za svako od troje rođene djece u braku tužiteljice i tuženika.
Nesporno je i da su u vrijeme zajedničkog života kupljeni u tužbi opisani traktor i ostale pokretnine te opisane nekretnine, no sporno je među parničnim strankama jesu li nekretnine u k.o. V. i k.o. S. koje je tuženik kupio na temelju zaključenog ugovora po provedenom natječaju za kupovinu zemljišta u vlasništvu R. H. i nekretnine kupljene u k.o. K. nekretnine koje predstavljaju bračnu stečevinu tužiteljice i tuženika ili su te nekretnine posebna imovina tuženika.

14. Tijekom provedbe ovoga postupka tužiteljica je u svome iskazu iznijela i tvrdila kako im tuženikovi roditelji tijekom trajanja bračne zajednice nisu ništa dali, no nije sudu pružila niti jedan dokaz ovih svojih navoda kao što nije pružila niti dokaz o visini ostvarenih prihoda nastalih obradom zemljišta koje je kupljeno po provedenom natječaju i nakon kupovine kojega se tuženik počeo baviti poljoprivredom.
Nasuprot tome, tuženik je dokazima koje je ponudio sudu uspio dokazati činjenice navedene u odgovoru na tužbu odnosno da su opisane nekretnine u k.o. V. i k.o. S. njegova vlastita imovina koju je kupio po provedenom natječaju ostvarivši svoje osobno pravo iz čl. 23.-26. Zakona o poljoprivrednom zemljištu (Narodne novine br. 66/01, 87/02, 48/05, 90/05) koji je tada bio na snazi, te da kupoprodajne cijene za ta zemljišta nisu isplaćene za vrijeme trajanja bračne zajednice tužiteljice i u isplati kojih cijena su tuženiku pomogli i njegovi roditelji davanjem iznosa od 50.000,00 kuna, kao i da su davanjem novčanog iznosa od 35.000,00 kuna doprinijeli isplatu i kupoprodajne cijene za nekretnine u k.o. K.,  te da su dali i iznos od 150.000,00 kuna za kupovinu u tužbi opisanog traktora J. D. za kojega tužiteljica također tvrdi da je bračna stečevina tuženika i nje, te da su dali 70.000,00 kuna za izvršenu nadogradnju.

15. Saslušani svjedoci suglasno su iskazivali o činjenici da su tužiteljica i tuženik u predmetnoj kući koja je bila vlasništvo tuženika prije nego li su se tužiteljica i tuženik vjenčali, živjeli kao obitelj oko petnaest godina te da su vršili nadogradnju na postojeću kuću i na postojeću šupu u dvorišnom dijelu, kao i da je tužiteljica vodila računa o potrebama njihovog kućanstva i brinula o djeci kao i da se tuženik nakon što je kupio poljoprivredno zemljište u vlasništvu R. H. počeo baviti poljoprivrednom proizvodnjom.
15.1. Saslušani svjedok J. Š. i D. P. iskazali su da su vidjeli da bi tužiteljica vozila traktor i pomagala tuženiku u obavljanju poljoprivrednih radova dok ostali saslušani svjedoci opisano nisu vidjeli, a jedino svjedok F. T. je iskazao da su tuženiku pomagali financijski i njegovi roditelji, dok ostali svjedoci o tome nisu imali saznanja što nije neočekivano jer se radilo o privatnim stvarima tuženika i njegovih roditelja i o istima se nije moralo razgovarati sa saslušanim svjedocima koji su mahom susjedi tužitelja i tuženice.
15.2. Svi saslušani svjedoci suglasno su iskazali da im je poznato da su tužiteljica i tuženik za vrijeme trajanja njihove bračne zajednice imali i nekretninu na moru i da su tamo provodili duže vrijeme u ljetnom razdoblju, no niti jedan od svjedoka nije iskazao da bi tamo bila izgrađena građevina nego su naprotiv saslušani svjedoci iskazali da je tamo montažna zgrada  koja se mogla koristiti za boravak na moru i ljetovanje.
15.3. Niti jedan od saslušanih svjedoka nije imao saznanja o visini prihoda koje su ostvarivali tužiteljica i tuženik za vrijeme trajanja njihove bračne zajednice niti o načinu na koji su financirali kupovinu poljoprivrednog zemljišta, traktora, automobila, priključnih strojeva odnosno zemljišta na moru, jedino su svjedoci D. P.i F. B.P. iskazali da je tuženik imao jedan traktor pa prodao i kupio drugi, pa prodao pa kupio treći odnosno da je na isti način mijenjao i automobile.

16. Nekretnine u katastarskoj općini V. koje predstavljaju poljoprivredno zemljište i koje su kupljene po provedenom javnom natječaju o prodaji  poljoprivrednog zemljišta u vlasništvu R. H. i u odnosu na koje je tuženik  kao kupac ugovore zaključio kao najbolji ponuditelj posebna su imovina tuženika  jer su kupljene  po provedenom javnom natječaju, ali  uz  prihvaćanje prioriteta na strani tuženika koji se odnosi na status hrvatskog branitelja koji tuženik ima  i koji je  vođen kao prednost tako da se korist koju je  tuženik ostario od korištenja ovog svog prava ogleda u tome  da je mogao biti izabran i da je bio izabran kao najbolji ponuđač  upravo iz razloga što je imao ovaj status, koji mu je, i po tumačenju tijela nadležnog za odlučivanje o prigovorima protiv odluka općinskog vijeća V. o izboru najboljeg ponuditelja, osiguravao prvenstvo temeljem kojega je biran za budućeg kupca opisanih nekretnina, tako da se može zaključiti da bez  postojanja ovog svojstva, kao osobnog prava  na strani tuženika, tuženik ne bi niti bio u prilici kupiti opisano poljoprivredno zemljište u vlasništvu R. H. sudjelujući u postupku javnog natječaja za prodaju toga  zemljišta jer bi prednost pri odabiru za najpovoljnijeg ponuditelje imali drugi ponuditelji s tim svojstvom, a bilo ih je u odnosu na svaku kupljenu nekretninu.
Nakon što je izabran jednoglasnom odlukom članova općinskog vijeća odnosno  nakon odlučivanja po osnovanim prigovorima, tuženik je  zaključio opisane ugovore o kupovini toga zemljišta s Republikom Hrvatskom kao vlasnikom, sve nakon provedenog javnog natječaja sukladno uvjetima u  smislu čl. 23 i 26. Zakona o poljoprivrednom zemljištu (Narone novine br. 66/01, 87/02, 48/05 i 90/05) koji zakona je tada bio na snazi, te je za vrijeme trajanja bračne zajednice s tužiteljicom  s računa F. poljoprivredni obrt vlasnik Z. F. vršio plaćanja tim ugovorima dogovorene prodajne cijene  koja je za  kč.br. ..., ... k.o. V. i kč.br. ... k.o. S. određena iznosom od 386.445,54 kuna, s obvezom plaćana u 40 jednakih obroka od kojih svaki iznosi 9.661,14 kuna, i u odnosu na kč.br. ..., ..., ..., ..., ... i ... sve u k.o. V. određene iznosom od 131.054,74 kune  obvezom plaćanja u 30 jednakih obroka od kojih svaki iznosi 4.368,59 kuna, te je provedenim financijsko knjigovodstvenim vještačenjem utvrđeno da je  za vrijeme trajanja bračne zajednice s tužiteljicom tuženik  od  opisanih  kupoprodajnih cijena  do  8. ožujka 2016. platio ukupno 80.733,75 kuna što je 10.715,18 eura, no da je u istom razdoblju prema karticama općine V. utvrđeno da je izvršio ukupna plaćanja u iznosu od  20.025,54 eura.
Iz prednjih utvrđenja slijedi da kupoprodajna cijena ugovorena naprijed opisanim ugovorima o prodaji poljoprivrednog zemljišta u vlasništvu R. H. za zemljišta koja je kupio tuženik,  do prestanka braka tužiteljice i tuženika nije isplaćena u cijelosti nego da je isplaćeno  nešto manje od  trećine ugovorene prodajne cijene. 

17. Opisana nepokretna imovina posebna je imovina tuženika budući da je u njezinom stjecanju iskoristio svoje osobno pravo temeljeno na statusu hrvatskog branitelja, tako da je sud kao neosnovan odbio tužbeni zahtjev tužiteljice kojim traži utvrđenje da su bračna stečevina tužiteljice i tuženika i nekretnine upisane u zk.ul.br. ... k.o. V. u kojemu je upisana nekretnina koja se sastoji od kč.br. ..., kč.br. ..., kč.br. ..., kč.br. ..., kč.br. ..., kč.br. ..., upisane u zk.ul.br. ... k.o. V. u kojemu je upisana nekretnina koja se sastoji od kč.br. ... i kč.br. ..., upisane u zk.ul.br. ... k.o. S. u kojemu je upisana nekretnina koja se sastoji od kč.br. ..., da joj  je tuženik to dužan priznati i trpjeti uknjižbu prava vlasništva tužiteljice u ½ dijela na navedenim nekretninama, jer će u protivnom istu ispravu zamijeniti ova presuda, te da se stoga nalaže zemljišnoknjižnom odjelu Općinskog suda u V., Stalna služba Ž. da je po pravomoćnosti provede sve u roku od 15 dana pod prijetnjom ovrhe.

18.  U pogledu nekretnine koja je u naravi kuća i dvorište u vlasništvu tuženika i u odnosu na koju je utvrđeno da je bila izgrađena u vrijeme zaključenja braka tužiteljice i tuženika, sud je provedenim građevinskim vještačenjem utvrdio da su ulaganjem za vrijeme trajanja braka tako što je na postojeću kuću nadograđeno tri prostorije s terasom i prostorijom  pripremljenoj za kupaonicu  u kojoj nisu ugrađene potrebne sanitarije te se prostor koristi kao ostava i nadstrešnica ispred ranije izgrađene šupe u dvorišnom dijelu, parnične stranke povećale vrijednost te nekretnine dogradnjom stambeno-poslovne zgrade-obiteljske kuće, što je iskazano vrijednošću od 19.128,00  eura (toč. 5.2. nalaza) i pomoćne zgrade, što je iskazano vrijednošću od 8.670,00 eura (toč.5.2. nalaza), ukupno 27.797,93 u eura, te vrijednost tih ulaganja i njime učinjeno povećanje tržišne vrijednosti cijele nekretnine u vlasništvu tuženika, u odnosu na tržišnu vrijednost cijele nekretnine koja je  nakon dogradnje utvrđena  iznosom od 101.932,77 eura, čini 2/8 dijela te nekretnine, za koji je dio sud utvrdio da je bračna stečevina tužiteljice i tuženika na kojem je tužiteljica suvlasnica u ½ dijela što joj je tuženik dužan priznati, budući da  je to imovina nastala radom za vrijeme trajanja njihove bračne zajednice, odnosno potječe iz te imovine, te s obzirom da drugačije nisu ugovorili, primjenom odredbe čl. 36.  st. 1. i 3. ObZ-a tužiteljica i tuženik su vlasnici ove bračne stečevine u jednakim dijelovima tako da je tužiteljica s te osnove stekla vlasništvo ove opisane imovine u 1/8 dijela.
Tužiteljica je svoje pravo vlasništva opisane nekretnine stekla na temelju zakona, te je tuženik dužan trpjeti upis tužiteljičinog prava vlasništva opisane nekretnine u zemljišnu knjigu koji će se upis izvršiti na temelju ove presude i po njezinoj pravomoćnosti, sve u smislu odredbe čl. 130. Zakona o vlasništvu i drugim stvarnim pravima (Narodne novine 91/96, 68/98, 137/99, 22/00, 73/00, 114/01, 87/06, 144/07, 146/08, 38/09, 153/09 i 143/12).

19. U preostalom dijelu tužbenih zahtjeva kojim tužiteljica traži utvrđenje da su bračna stečevina tužiteljice i tuženika i nekretnine upisane  u zk.ul.br. ...  k.o. K. u kojemu je upisana nekretnina koja se sastoji od kč.br. .../15 i 450/5396 dijela nekretnine upisane u zk.ul.br. ...  k.o. K. koja se sastoji od kč.br. .../167, da joj  je tuženik to dužan priznati i trpjeti uknjižbu prava vlasništva tužiteljice u ½ dijela na navedenim nekretninama, jer će u protivnom istu ispravu zamijeniti ova presuda, te da se stoga nalaže Zemljišnoknjižnom odjelu Općinskog suda u Puli-Pola da je po pravomoćnosti provede sve u roku od 15 dana pod prijetnjom ovrhe, kao i da su pokretnine traktor J. D., broja šasije … bračna stečevina tužiteljice i tuženika što je tuženik dužan priznati, sud je odbio kao neosnovan s obzirom da u odnosu na opisane nekretnine i pokretninu nije utvrđeno da su bračna stečevina tužiteljice i tuženika.
19.1. Sud je izveo sve dokaze predložene po tužiteljici koja je tijekom ovoga postupka tvrdila da su opisane nekretnine i pokretnina  nastala radom  i da potječu iz te tuženikove i njezine imovine, no  iz tih dokaza ovu svoju tvrdnju tužiteljica nije dokazala, tako da je u smislu odredbe čl. 221.a. ZPP-a, sud  primjenom pravila o teretu dokazivanja,  utvrdio da opisana nekretnina i opisana pokretnina traktora J. D. nije bračna stečevina tužiteljice i tuženika.
19.2. Tijekom provedbe ovoga postupka tužiteljica nije predložila izvođenje dokaza na okolnost utvrđivanja prihoda koje su ona i tuženik ostvarivali u vrijeme stjecanja opisane pokretnine traktora J. D., kada je i za koliko novca kupljen opisani traktor , kao i u vrijeme kupovine opisane nekretnine, koja je bila cijena, kada je isplaćena, te s obzirom da je iz ugovora o odricanju od nasljedstva  koji je sudu dostavio tuženik i po čijem prijedlogu je izveden dokaz čitanjem toga ugovora, dokazano da su sredstva za kupovinu opisanog traktora i opisane nekretnine osigurana  darovanjem sredstava za njihovu kupovinu koje su mu učinili  roditelji, opisana  nekretnina u k.o. K. i  opisani traktor su posebna imovina tuženika, naročito što iz iskaza saslušanih svjedoka D. P. i F. B.-P. proizlazi da  je tuženik prije  sklapanja braka imao traktor koji je prodao  pa kupio drugi, koji je također prodao i kupio  sljedeći. 
20. S obzirom da je  presuda ovoga suda poslovni broj 5 P Ob-… od 11. travnja 2018. postala pravomoćna 7. prosinca 2021., u odnosu na  toč. I. i II. izreke te presude te u dijelu koji se odnosi na utvrđenje da automobil marke M. i sijačica za pšenicu nisu bračne stečevina tužiteljice i tuženika, sud je  usvojio kao osnovanim tužbeni zahtjev tužiteljice kojim traži predaju ½ dijela  pokretnina opisanih u toč. II. te presude u posjed, s obzirom da joj posjed tih pokretnina  pripada kao suvlasnici  opisanih pokretnina koje su utvrđene njezinom i tuženikovom bračnom stečevinom, pa je stoga, primjenom odredbe čl. 30. ZVDSP-a odlučeno kao u  toč. IV. Izreke ove presude.

21. Sud je odbio tužbeni zahtjev tužiteljice kojim,  umjesto predaje posjeda svih pokretnina opisanih u tužbi, traži isplatu novčanog iznosa od 170.785,60 kuna, što je sada  22.667,06 eura budući da razvrgnuće suvlasništva isplatom može tražiti samo suvlasnik neke stvari koji želi ostati jedinim vlasnikom te stvari, što u konkretnome nije slučaj, te je ovaj tužbeni zahtjev, primjenom odredbe čl.  51. ZVDSP-a, ocijenjen neosnovanim i u odnosu na pokretnine za koje je pravomoćnom presudom ovoga suda  utvrđeno da jesu bračna stečevina parničnih stranaka, te je  ovom presudom u toč. IV. izreke naložena predaja suposjeda tih pokretnina.

22. Odluka suda o troškovima ovog parničnog postupka, temelji se na odredbi čl. 154. st. 2. ZPP-a, te je sud odlučio da svaka stranka snosi svoje troškove proistekle za nju vođenjem ovog parničnog postupka s obzirom na postignuti uspjeh tužiteljice i tuženika u ovoj parnici koji je za obje parnične stranke djelomičan.
U Vukovaru 13. studenog 2026.
								Sudac:
								Sanja Vrabec-Vrančić v.r.





Uputa o pravnom lijeku:
Protiv ove presude može se podnijeti žalba u roku od 15 (petnaest) dana računajući od dana primitka otpravka ove presude. Žalba se podnosi županijskom sudu kao drugostupanjskom, putem ovoga suda, u tri istovjetna primjerka.	
Ako stranka nije pristupila na ročište na kojemu se presuda objavljuje, a uredno je obaviještena o ročištu, smatrat će se da joj je dostava presude obavljena onoga dana kada je održano ročište na kojem se presuda objavljuje, a presudu će sud istaknuti na internetskoj stranici e-oglasnoj ploči sudova, dok ovjereni prijepis presude stranka može preuzeti neposredno u sudu istoga dana (čl. 335. st. 9., 10. i 11. ZPP-a).
	Stranci koja nije uredno obaviještena o ročištu na kojemu se presuda objavljuje, sud će presudu dostaviti prema odredbama ZPP-a o dostavi pismena (čl. 335. st.11. ZPP-a). 
						
Dostavna naredba:
1. Tužiteljici putem punomoćnika.
2. Tuženiku putem punomoćnika.

